[pic] | COMISIA COMUNITĂŢILOR EUROPENE |

Bruxelles, 8.10.2007

COM(2007) 379 final

COMUNICARE A COMISIEI CĂTRE CONSILIU, PARLAMENTUL EUROPEAN, COMITETUL ECONOMIC ŞI SOCIAL ŞI COMITETUL REGIUNILOR

IMM-uri ecologice şi competitive

Program de sprijinire a întreprinderilor mici şi mijlocii în vederea respectării legislaţiei de mediu {SEC(2007) 906SEC(2007) 907 SEC(2007) 908}

CUPRINS

1. Introducere 4

2. IMM-urile şi politica de mediu 4

3. IMM-uri mai eficiente din punct de vedere ecologic, o adevărată provocare 5

4. Contextul politicii 6

5. Planul de acţiune 7

5.1. O mai bună reglementare în ceea ce priveşte elaborarea şi punerea în aplicare a politicilor, pentru a facilita şi a reduce la minim procedurile administrative aferente respectării legislaţiei 8

5.2. Sisteme de management de mediu personalizate şi mai accesibile pentru IMM-uri 9

5.3. Asistenţă financiară bine orientată şi un program de finanţare multianual pentru o producţie durabilă la nivelul IMM-urilor 10

5.4. Dezvoltarea la nivel local a cunoştinţelor de specialitate în domeniul protecţiei mediului pentru IMM-uri 12

5.5. O mai bună comunicare şi informaţii mai bine orientate 13

6. Concluzii şi perspective 13

1. Introducere

Obiectivele ambiţioase stabilite de Consiliul European[1] în ceea ce priveşte reducerea emisiilor de gaze cu efect de seră, energia regenerabilă şi eficienţa energetică, care trebuie atinse până în anul 2020, necesită stabilirea unui nou model economic, capabil să transforme preocupările pentru mediu într-o parte integrantă a proceselor de producţie şi a produselor rezultate.

Întreprinderile mici şi mijlocii - IMM-urile[2] – au o pondere importantă în economia Europei, reprezentând aproximativ 99% dintre toate întreprinderile şi 57% din valoarea economică adăugată[3]. Astfel, IMM-urile au un rol fundamental în reorientarea economiei europene către modele mai durabile de producţie şi consum.

Întrucât generează un procent atât de ridicat din activităţile economice, IMM-urile au un impact considerabile asupra mediului. Problema nu se limitează la societăţile individuale (deşi în anumite cazuri acestea pot avea un impact semnificativ asupra mediului şi comunităţilor locale), ci constă în efectul combinat intersectorial al acestora.

Există semnale clare în ceea ce priveşte orientarea marilor sectoare industriale către procese de producţie ecologice, pentru a răspunde, printre altele, imperativelor legate de schimbările climatice; în acest context, trebuie să ne asigurăm că şi IMM-urile urmează această tendinţă. Comparativ cu întreprinderile mari, IMM-urile se confruntă cu provocări diferite, uneori chiar mai dificile; acestea trebuie să abordeze probleme specifice legate de impactul asupra mediului şi respectarea legislaţiei de mediu.

2. IMM-urile şi politica de mediu

Deseori, IMM-urile nu sunt pe deplin conştiente de impactul pe care activităţile lor îl au asupra mediului. Cele mai multe (între 75% şi 90%, conform sondajelor[4]) consideră că activităţile lor nu au niciun impact asupra mediului. Astfel, se pare că cele mai multe nu au introdus niciun fel de măsuri practice pentru a-şi reduce impactul asupra mediului şi că numai 6% dintre ele au adoptat un sistem de management de mediu. Datele existente dovedesc că, deşi sistemele şi instrumentele de management de mediu sunt mai rare la nivelul IMM-urilor decât la nivelul întreprinderilor mari (parţial din cauza costurilor asociate verificărilor externe), atunci când sunt adoptate ele generează, de obicei, schimbări considerabile[5]. Uneori, IMM-urile fac parte din lanţul de aprovizionare al întreprinderilor mai mari. În astfel de cazuri, acestea din urmă au o responsabilitate crucială în ceea ce priveşte sprijinirea IMM-urilor în vederea respectării legislaţiei de mediu.

Deşi au un impact combinat considerabil asupra mediului, IMM-urile nu sunt întotdeauna obligate să se conformeze unor mecanisme sau dispoziţii legislative extinse şi eficiente în domeniul protecţiei mediului (cum ar fi Directiva IPPC[6] sau sistemul de comercializare a cotelor de emisie de gaze cu efect de seră[7]). Acest lucru se întâmplă deoarece acestea se situează adesea sub pragurile care impun aplicarea unor instrumente care se concentrează asupra surselor individuale majore de poluare. În cazul legislaţiei de mediu aplicabile IMM-urilor, acestea au tendinţa de a considera că respectă dispoziţiile legale şi, ca urmare, respectarea în totalitate a legislaţiei este adesea rezultatul unei acţiuni externe în urma unui control, şi nu un proces permanent de verificare a îndeplinirii cerinţelor legale[8]. De asemenea, de multe ori, IMM-urile nu au cunoştinţele juridice şi de protecţia mediului necesare pentru a înţelege şi aplica legislaţia în domeniu.

Această situaţie nu este de dorit din trei motive principale:

1. Luând în considerare evoluţiile recente din domeniul politicii de mediu şi al politicii energetice, IMM-urile pot rata posibilitatea de a exploata avantajele economice create de un mai bun management de mediu (de exemplu eficienţa energetică şi a utilizării resurselor sau o mai bună gestionare a proceselor şi produselor) şi de ecoinovare.

2. În cazul în care IMM-urile nu sunt conştiente de impactul pe care activităţile lor îl au asupra mediului şi de legislaţia de mediu care li se aplică, activităţile lor pot reprezenta o ameninţare importantă pentru mediu, riscând să compromită măsurile comunitare de protecţie a mediului.

3. Impactul activităţilor IMM-urilor asupra mediului, asociat cu lipsa de informare şi cu un grad scăzut de respectare a legislaţiei, poate constitui un factor de risc suplimentar pentru sănătatea şi siguranţa lucrătorilor (expunerea la substanţe chimice, poluarea aerului etc.).

3. IMM-URI MAI EFICIENTE DIN PUNCT DE VEDERE ECOLOGIC, O ADEVăRATă PROVOCARE

Rezultatele cercetărilor şi consultările cu părţile interesate arată că există un consens puternic în ceea ce priveşte principalele obstacole întâmpinate de IMM-uri în respectarea legislaţiei de mediu şi în adoptarea unor măsuri de îmbunătăţire în acest sens. Aceste obstacole sunt:

- lipsa de informare şi absenţa cunoştinţelor privind chestiunile legate de mediu, de impactul asupra acestuia şi de riscurile aferente;

- lipsa de informare cu privire la posibilele avantaje ale managementului de mediu şi ale abordării axate pe ciclul de viaţă;

- accesul insuficient la informaţii, la instrumente şi activităţi de formare adecvate în domeniul protecţiei mediului precum şi gradul redus de disponibilitate a acestora;

- cunoştinţe/resurse financiare şi umane limitate pentru a aborda problema respectării legislaţiei;

- planificarea pe termen relativ scurt la nivelul întreprinderilor.

Mai există două elemente legate de politica de mediu care constituie un obstacol în calea integrării preocupărilor legate de mediu în activităţile principale ale IMM-urilor:

- comportamentul faţă de mediu este de obicei dictat de reglementări sau presiuni publice;

- respectul faţă de mediu nu este suficient recompensat/apreciat de către piaţă.

Succesul politicii europene în domeniul IMM-urilor depinde în mare parte de acţiunile întreprinse în statele membre, întrucât acestea păstrează principalele competenţe în domeniul politicii comerciale şi de mediu la nivelul întreprinderilor. Rolul Comisiei Europene, în acord cu politica sa modernă referitoare la IMM-uri, este acela de sprijini IMM-urile în vederea adoptării unor modele durabile în domeniul producţiei şi al afacerilor. O parte importantă a acestui proces o reprezintă garantarea faptului că obiectivele legislaţiei comunitare de mediu nu sunt afectate de un nivel scăzut de respectare a normelor. Comisia face acest lucru prin promovarea experienţelor naţionale sau regionale de succes, precum şi prin facilitarea şi încurajarea dezvoltării iniţiativelor de sprijinire a respectării legislaţiei la nivelul Uniunii.

Astfel, Comisia intenţionează ca prin acest program să atingă următoarele obiective:

- creşterea gradului de respectare a legislaţiei de mediu la nivelul IMM-urilor prin;

- reducerea impactului asupra mediului şi îmbunătăţirea rezultatelor IMM-urilor în domeniul protecţiei mediului, precum şi prin

- asigurarea punerii în aplicare armonizate a legislaţiei de mediu, precum şi a unor condiţii concurenţiale echitabile pentru IMM-uri pe piaţa internă.

- creşterea ecoeficienţei (energie, resurse) IMM-urilor prin utilizarea unor sisteme adecvate de management de mediu şi a altor instrumente;

- creşterea rentabilităţii politicii de mediu, reducerea costurilor administrative pentru IMM-uri şi, în consecinţă, alocarea resurselor necesare în vederea creşterii gradului de respectare a legislaţiei;

- stimularea ecoinovaţiei şi competitivităţii IMM-urilor.

4. CONTEXTUL POLITICII

Acest program a fost prevăzut de Cel de-al şaselea program comunitar de acţiune pentru mediu, care a propus crearea unui „program de asistenţă care să ofere asistenţă specifică pentru întreprinderile mici şi mijlocii”.[9] Un astfel de program de asistenţă în ceea ce priveşte respectarea legislaţiei a fost considerat ca fiind una dintre abordările strategice în vederea îndeplinirii obiectivelor programului de acţiune, precum şi în vederea punerii în aplicare a principiului conform căruia acţiunea în domeniul protecţiei mediului ar trebui să fie legată mai curând de natura şi amploarea problemei de mediu decât de dimensiunile întreprinderii.

Prezenta comunicare constituie, de asemenea, o contribuţie la realizarea obiectivelor de la Lisabona. Strategia de la Lisabona revizuită afirmă următoarele: „Succesul pe termen lung al Uniunii depinde de modul de utilizare a resurselor, iar provocările legate de protecţia mediului cărora aceasta încă nu le-a răspuns constituie un obstacol în calea creşterii viitoare. Acest lucru afectează din plin dezvoltarea durabilă. Europa trebuie să facă faţă acestei provocări şi să fie prima care se orientează către modele mai durabile în domeniul producţiei şi consumului."[10] De asemenea, prezenta comunicare reflectă angajamentul Comisiei faţă de iniţiativa „O mai bună reglementare”, ale cărei obiective sunt simplificarea şi îmbunătăţirea cadrului de reglementare, creşterea gradului de înţelegere a cerinţelor şi reducerea procedurilor administrative inutile. În acelaşi timp, ea este compatibilă cu obiectivele politicii moderne pentru IMM-uri a Comisiei.

5. Planul de acţiune

Măsurile de verificare a respectării normelor sunt necesare, nu şi suficiente pentru a asigura respectarea normelor de protecţie a mediului, întrucât se întâmplă rar ca acestea să genereze o schimbare radicală de comportament la nivelul IMM-urilor supuse verificărilor. Literatura de specialitate şi studiile de caz arată că, pentru a se obţine rezultate, sunt necesare următoarele elemente: norme bine definite, instrumente accesibile în domeniul protecţiei mediului, educaţia şi creşterea gradului de informare, controale la faţa locului combinate cu identificarea problemelor existente, informaţii bine orientate şi schimbul de bune practici.

Aşadar sunt propuse o serie de acţiuni, de la iniţiative structurale până la acţiuni ad-hoc, temele fiind următoarele[11]:

4. O mai bună reglementare în ceea ce priveşte elaborarea şi punerea în aplicare a politicilor , pentru a reduce la minim procedurile administrative şi a facilita respectarea legislaţiei de către IMM-uri, precum şi pentru a aloca resursele necesare în vederea îmbunătăţirii gradului de respectare a normelor;

5. Sisteme personalizate mai accesibile de management de mediu, pentru a integra preocupările legate de protecţia mediului în activităţile principale ale IMM-urilor într-un mod coerent şi rentabil;

6. Asistenţă financiară orientată şi un program de finanţare multianual pentru a promova şi sprijini iniţiativele care au drept scop producţia durabilă la nivelul IMM-urilor, propuse de autorităţile publice şi de organizaţiile care oferă asistenţă întreprinderilor;

7. Dezvoltarea la nivel local a cunoştinţelor de specialitate în domeniul protecţiei mediului pentru IMM-uri pentru a compensa lipsa de know-how cu care se confruntă întreprinderile;

8. O mai bună comunicare şi mai multe informaţii la obiect pentru a remedia anumite lacune în materie de informare.

5.1. O mai bună reglementare în ceea ce priveşte elaborarea şi punerea în aplicare a politicilor, pentru a facilita şi a reduce la minim procedurile administrative aferente respectării legislaţiei

În anumite cazuri, schimbarea formei şi modului de funcţionare a legislaţiei poate ajuta IMM-urile să-şi îndeplinească mai uşor obligaţiile, deoarece cerinţele sunt formulate mai clar şi se utilizează modalităţi mai simple de atingere a aceloraşi obiective în domeniul protecţiei mediului. Statele membre şi UE trebuie să elaboreze legislaţia într-un mod care să permită reducerea la minim a procedurilor administrative aferente respectării normelor, astfel încât IMM-urile să poată aloca resursele necesare în vederea îmbunătăţirii gradului de respectare a legislaţiei şi a rezultatelor în domeniul protecţiei mediului. Iniţiativa privind „O mai bună reglementare” propusă de Comisie în colaborare cu statele membre, va ajuta în mod special IMM-urile să respecte legislaţia.[12]

- Reducerea costurilor administrative la nivelul UE, la nivel naţional şi regional Comisia analizează întreaga legislaţie pentru a determina posibilităţile de reducere a costurilor inutile legate de furnizarea informaţiilor de către IMM-uri. Statele membre trebuie să ia parte, la rândul lor, la acest exerciţiu. La nivel naţional, costurile pot fi deseori reduse prin evitarea repetării cererilor de informaţii, prin utilizarea soluţiilor IT şi a tehnicilor de eşantionare, prin raţionalizarea procedurilor de acordare a autorizaţiilor sau simplificarea modului de prezentare a informaţiilor. Se recomandă şi utilizarea birourilor unice pentru acordarea de autorizaţii şi alte proceduri de reglementare.

- Identificarea şi difuzarea bunelor/celor mai bune practici la nivelul UE. Un raport al grupului de experţi BEST prezintă 76 de exemple de acţiuni concrete desfăşurate în 24 de ţări.[13] Reţeaua şi raportul existente oferă un mecanism bine stabilit de sprijinire a acţiunilor de punere în aplicare a legislaţiei de mediu în cel mai rentabil mod.

- Colaborarea cu autorităţile responsabile de punerea în aplicare Pentru a îmbunătăţi punerea în aplicare şi gradul de respectare a legislaţiei de mediu, Comisia intenţionează să coopereze în continuare cu reţeaua IMPEL.[14] În mod special, reţeaua IMPEL va contribui la revizuirea recomandării care prevede criteriile minimale pentru controalele de mediu[15], furnizând propriile sale experienţe practice cu privire la nevoile şi constrângerile cu care se confruntă IMM-urile.

- Implicarea părţilor interesate din cadrul IMM-urilor în elaborarea şi punerea în aplicare a politicilor. În orientările interne actualizate privind evaluarea impactului politicilor şi legislaţiei UE, Comisia a acordat o atenţie specială chestiunilor legate de IMM-uri. De asemenea, Comisia va întări consultările cu părţile interesate din cadrul IMM-urilor privind elaborarea şi punerea în aplicare a politicilor, pentru a garanta că necesităţile specifice ale acestor întreprinderi sunt înţelese în mod corespunzător şi că se adoptă măsurile necesare în vederea facilitării punerii în aplicare a noilor norme de mediu[16].

5.2. Sisteme de management de mediu personalizate şi mai accesibile pentru IMM-uri

Punerea în aplicare a unui sistem de management de mediu şi desemnarea explicită de responsabilităţi în domeniul protecţiei mediului au o influenţă mult mai puternică asupra angajamentul unei întreprinderi faţă de protecţia mediului decât o verificare unică sau un control de evaluare a gradului de respectare a normelor. Pe lângă EMAS (Sistemul comunitar de management de mediu şi audit) au fost dezvoltate în ultimii ani şi alte sisteme, elaborate pentru a răspunde caracteristicilor specifice ale unui anumit sector şi gradului de complexitate a activităţilor sau pentru a se concentra asupra unor aspecte precise legate de protecţia mediului. Aceste iniţiative oferă o gamă largă de sisteme de management de mediu, astfel încât IMM-urile să aibă posibilitatea de a pune în aplicare sistemul dorit. În cazul în care autorităţile publice vor accepta sistemele de management de mediu ca alternative viabile pentru controale şi verificări, controalele şi rapoartele vor fi din ce în ce mai puţin necesare. Aceasta va reduce procedurile administrative şi va încuraja IMM-urile să introducă un sistem de management de mediu. Datorită transparenţei şi cerinţelor sale stricte, EMAS reprezintă o garanţie reală pentru autorităţile publice. În prezent, EMAS se află în curs de revizuire pentru a deveni mai solid şi mai fiabil în ceea ce priveşte rezultatele din domeniul protecţiei mediului şi respectarea legislaţiei.

Cu toate că sistemul EMAS a fost conceput pentru a fi utilizat de organizaţii de toate tipurile şi dimensiunile, se vor lua o serie măsuri specifice pentru facilitarea punerii în aplicare a sistemului la nivelul IMM-urilor, pe termen scurt şi lung.

- Comisia va promova şi sprijini parteneriatele public-private (consorţii sau organisme de coordonare) şi alte iniţiative, pentru a încuraja utilizarea EMAS în grupurile şi zonele industriale care cuprind IMM-uri, pe baza unor abordări specifice axate pe grupurile industriale sau pe lanţul de aprovizionare. Aceste abordări reduc costurile aferente activităţilor de consultanţă şi audit/verificare pentru IMM-urile participante şi facilitează schimbul de cunoştinţe şi experienţă între participanţi, încurajând o politică de mediu coerentă la nivelul grupului.[17]

- Instrumentele existente de punere în aplicare a EMAS la nivelul IMM-urilor, cum ar fi EMAS-Easy , vor fi dezvoltate în continuare şi aplicate la scară mai largă, în cadrul unor proiecte desfăşurate în toate statele membre. Faza pilot a EMAS-Easy a avut loc deja în noile state membre, demonstrând că înregistrarea completă EMAS este uşor de realizat la nivelul microîntreprinderilor.

- În cadrul procesului de revizuire, Comisia intenţionează să reducă în continuare procedurile administrative aferente EMAS, măsură care va genera avantaje pentru IMM-uri. EMAS trebuie să devină mai accesibil , mai uşor de înţeles şi mai eficace , cu mai puţine formalităţi administrative , dar păstrând în acelaşi timp nivelul de excelenţă al sistemului. „Vizibilitatea” sa trebuie, de asemenea, îmbunătăţită, printr-o mai bună promovare de către Comisie şi statele membre, sistemul putând deveni astfel şi un instrument de marketing interesant pentru IMM-urile înregistrate. Se preconizează, în acelaşi timp, ca statelor membre să fier încurajate să ofere facilităţi pentru IMM-urile înregistrate.

5.3. Asistenţă financiară bine orientată şi un program de finanţare multianual pentru o producţie durabilă la nivelul IMM-urilor

O altă metodă de a ajuta IMM-urile să respecte legislaţia de mediu în mod rentabil şi să-şi îmbunătăţească rezultatele în această direcţie este extinderea utilizării celor mai bune tehnici disponibile şi promovarea tehnologiilor şi practicilor inovatoare. Pentru acest tip de investiţie, IMM-urile au nevoie de facilităţi publice specifice şi de ajutor privind participarea la programele de cercetare sau la alte programe de sprijinire a tehnologiilor inovatoare în domeniul protecţiei mediului.[18]

Noul cadru financiar european pentru perioada 2007-2013 prevede resurse specifice pentru IMM-uri şi politica de mediu. Conform principiului subsidiarităţii, statele membre şi autorităţile regionale au deseori un rol specific în gestionarea acestora. Principalele surse de finanţare sunt enumerate în continuare.

- În cadrul proiectului de Regulament LIFE+ a fost creat un program multianual de 5 milioane euro pentru perioada 2008-2013, pentru susţinerea măsurilor de sprijinire a respectării legislaţiei de mediu la nivelul IMM-urilor; acesta acoperă majoritatea acţiunilor descrise în paragrafele 5.2, 5.4 şi 5.5. Printre activităţile care pot fi sprijinite se numără, de exemplu, crearea unor organisme de coordonare a grupurilor în vederea înregistrării EMAS, programe regionale de sprijinire a respectării legislaţiei care să le ofere IMM-urilor servicii gratuite de consultanţă şi audit de mediu sau să faciliteze furnizarea acestor servicii, iniţiative de informare specifice fiecărui sector, programe de formare în domeniul protecţiei mediului furnizate de reţelele de sprijinire a întreprinderilor şi destinate în mod special IMM-urilor.

- Noile instrumente ale politicii de coeziune 2007-2013 oferă statelor membre fonduri substanţiale pentru investiţii în protecţia mediului, în special pentru IMM-uri. În conformitate cu „priorităţile de la Lisabona” şi cu principiul integrării cerinţelor de protecţie a mediului în definirea şi punerea în aplicare a politicilor şi activităţilor comunitare[19], o parte importantă a finanţărilor destinate activităţilor de protecţie a mediului desfăşurate de IMM-uri va proveni din fondurile structurale. În mod special, una dintre categoriile prioritare de cheltuieli pentru noul Fond European de Dezvoltare Regională şi pentru Fondul de coeziune [20] se referă la acordarea de „asistenţă IMM-urilor pentru promovarea produselor şi a proceselor de producţie care respectă mediul (punerea în aplicare a sistemelor eficiente de gestiune de mediu, adoptare şi utilizare a tehnologiilor de prevenire a poluării, integrarea tehnologiilor proprii în producţia întreprinderilor)”. De asemenea, noul Fond Social European [21] include printre obiectivele sale activităţi de formare şi informare privind „tehnologiile care respectă mediul şi aptitudinile în domeniul gestionării”. Statele membre trebuie să aloce resurse substanţiale şi suficiente pentru aceste obiective în documentele lor de programare şi în cererile pentru fonduri structurale aferente perioadei 2007-2013, aplicând la nivel regional bunele practici corespunzătoare enumerate la anexele I şi II.

- Investiţiile legate de protecţia mediului au fost identificate ca fiind unul dintre principalele sectoare de susţinere a iniţiativei JEREMIE (Joint European Resources for Micro to medium Enterprises – Resurse europene comune pentru microîntreprinderi, şi întreprinderi mici şi mijlocii) [22], o nouă iniţiativă care va intra în etapa operaţională în 2007 şi le va permite statelor membre să utilizeze fondurile structurale pentru a crea instrumente financiare (regionale) pentru IMM-uri, în special în ceea ce priveşte asistenţa tehnică şi consultanţa, participarea la capital şi capitalul de risc, precum şi garanţiile.

- Orientările comunitare privind ajutorul de stat pentru protecţia mediului actualmente în vigoare le permit statelor membre să acorde ajutoare tranzitorii pentru investiţii în vederea susţinerii IMM-urilor pentru a se adapta la standardele comunitare în domeniul protecţiei mediului. Acestea permit în egală măsură ajutoarele pentru investiţii destinate îmbunătăţirii standardelor în domeniul protecţiei mediului şi pentru investiţiile care conduc la economii de energie[23]. Odată cu revizuirea orientărilor privind ajutorul în domeniul protecţiei mediului, Comisia va analiza dacă este cazul să se autorizeze ajutoarele pentru adaptarea anticipată la viitoarele standarde comunitare în locul ajutoarelor pentru adaptarea la standardele existente, ceea ce ar permite încurajarea unei atitudini proactive a IMM-urilor faţă de normele de mediu.

- Programul-cadru pentru competitivitate şi inovare 2007-2013 (CIP) [24] a fost elaborat pentru a îmbunătăţi competitivitatea şi capacitatea de inovare a Comunităţii; acesta pune un accent deosebit pe IMM-uri, care vor fi principalii beneficiari ai programului, în mod direct sau indirect. CIP are în componenţa sa un subprogram privind antreprenoriatul şi inovarea, care facilitează accesul la finanţare în vederea înfiinţării şi dezvoltării IMM-urilor şi dispune de un buget de 430 milioane de euro pentru investiţii în activităţi de proiecte de ecoinovare. Subprogramul „Energie inteligentă – Europa” va include, de asemenea, suma de 727 milioane euro pentru proiecte referitoare la eficienţa energetică şi energia regenerabilă.

- În final, odată cu lansarea unor instrumente financiare ale UE, noi sau considerabil revizuite, pentru perioada 2007-2013, Comisia Europeană va publica un manual (în format electronic şi tipărit) care prezintă noile oportunităţi de finanţare pentru proiecte de sprijinire a respectării legislaţiei şi a îmbunătăţirii rezultatelor IMM-urilor în domeniul protecţiei mediului.

5.4. Dezvoltarea la nivel local a cunoştinţelor de specialitate în domeniul protecţiei mediului pentru IMM-uri

IMM-urile trebuie să fie capabile să identifice experţii locali care să poată răspunde întrebărilor lor şi să le explice care sunt obligaţiile pe care le au şi oportunităţile de care pot beneficia în materie de politică de mediu. Acest obiectiv va fi atins prin intermediul mai multor acţiuni.

- Comisia va organiza o primă serie de seminarii de dezvoltare a capacităţii în statele membre în anul 2007 , în vederea înfiinţării, oriunde este necesar, a unei reţele de experţi pe probleme de mediu, la nivelul organizaţiilor care sprijină întreprinderile (asociaţii de întreprinderi/camere de comerţ/centre Euro-Info/organizaţii sectoriale sau districtuale), care să ofere sprijin pentru IMM-uri. Atelierele se vor axa pe identificarea surselor de informaţii şi vor prezenta atât cerinţele de ordin legislativ, cât şi avantajele unor rezultate mai bune în domeniul protecţiei mediului; seminariile vor include un modul de formare pe tema asistenţei oferite IMM-urilor (abordare reactivă) şi implicării IMM-urilor în politica de mediu dincolo de respectarea normelor în domeniu (abordare proactivă).

- Reţeaua de Centre Euro-Info (CEI) şi, din 2008, noua reţea de sprijinire a întreprinderilor şi inovării care integrează serviciile CEI şi ale centrelor releu de inovare (CRI) vor susţine eforturile Comisiei în direcţia dezvoltării unei experienţe locale adecvate pe probleme de mediu şi a punerii în aplicare a acţiunilor programului prin[25]:

- promovarea parteneriatelor cu organizaţii publice sau private, asociaţii de IMM-uri şi organizaţii districtuale/sectoriale/grup de organizaţii pentru a ajuta IMM-urile să beneficieze din plin de oportunităţile oferite de program şi să respecte legislaţia UE în modul cel mai eficace, sporindu-şi în acelaşi timp ecoeficienţa şi capacitatea de ecoinovare;

- colaborarea proactivă cu IMM-urile pentru a le explica legislaţia de mediu existentă sau nou adoptată care le priveşte direct, utilizând cele mai eficiente mijloace, inclusiv vizite la faţa locului, site-uri web, buletine informative şi seminarii, în scopul de a spori gradul de informare cu privire la impactul asupra mediului şi avantajele unui sistem corespunzător de management de mediu.

5.5. O mai bună comunicare şi informaţii mai bine orientate

Faptul că IMM-urile duc lipsă de informaţii generale cu privire la chestiunile legate de mediu este incontestabil.[26] În mod evident, această problemă trebuie abordată, pentru a se asigura o mai bună informare cu privire la legislaţie şi, în consecinţă, un grad mai mare de respectare a normelor. Acolo unde există, preocupările legate de siguranţă, sănătate şi mediu se limitează la câteva riscuri specifice.

- Comisia va crea un nou site internet multilingv, cu legătură către portalul pentru IMM-uri[27], conceput pentru a deveni o sursă de informaţii principală pentru reţelele de sprijinire a IMM-urilor în ceea ce priveşte politica comunitară de mediu şi IMM-urile şi care va fi însoţit de o campanie de informare. Site-ul web va conţine informaţii generale cu privire la legislaţia existentă şi viitoare care afectează direct IMM-urile, dar se va axa în mod special pe aspecte de interes pentru IMM-uri, cum ar fi: punerea în aplicare, instrumentele de gestionare disponibile, oportunităţi de finanţare, exemple de bune practici în funcţie de sector şi zonă geografică, activităţi de formare disponibile, rezultate relevante ale proiectelor demonstrative pe marginea producţiei durabile la nivelul IMM-urilor finanţate recent prin programul LIFE-Mediu (LIFE III) şi legături către iniţiative naţionale sau alte surse de informaţii.

- Comisia va dezvolta o serie de orientări operaţionale care să ghideze IMM-urile pas cu pas în abordarea aspectelor legate de impactul asupra mediului: consumul de energie, producţia de deşeuri, gestionarea substanţelor chimice, emisiile atmosferice şi emisiile de substanţe poluante la nivelul apei şi solului. Aceste instrumente se vor baza pe o abordare progresivă, iar gradul de complexitate va creşte în funcţie de sector, de dimensiunile şi de nevoile companiei; limbajul utilizat va fi simplu, non-tehnic.

6. CONCLUZII şI PERSPECTIVE

Programul şi punerea sa în aplicare vor fi revizuite periodic de către Comisie în colaborare cu statele membre, prin intermediul unei reţele de puncte de contact naţionale „IMM-urile şi mediul” , care vor fi desemnate de statele membre. În cadrul unor întâlniri anuale, reţeaua va monitoriza punerea în aplicare a programului, va facilita schimbul de informaţii şi experienţe şi va ghida modul de abordare al Comisiei pentru viitoarele iniţiative în domeniu.

Comisia îşi exprimă angajamentul faţă de punerea în aplicare a programului. „Îmbunătăţirea rezultatelor în activităţile de mediu şi a ecoeficienţei IMM-urilor” se numără printre priorităţile „Politicii moderne pentru IMM-uri în vederea creşterii şi ocupării forţei de muncă”. Comisia invită statele membre, Parlamentul European şi Consiliul:

- să adopte prezentul program şi să încurajeze punerea sa rapidă în aplicare prin intermediul planurilor naţionale de punere în aplicare;

- să planifice până în 2010 o primă evaluare a Comisiei în colaborare cu statele membre asupra punerii în aplicare a programului, care să includă informaţii detaliate cu privire la măsurile de asistenţă aplicate în vederea respectării legislaţiei, date privind contribuţia IMM la chestiunile legate de mediu, date referitoare la gradul de respectare a legislaţiei de mediu de către IMM şi recomandări pentru acţiuni viitoare.

[1] A se vedea concluziile preşedinţiei Consiliului European de la Bruxelles (8-9 martie 2007).

[2] IMM-urile sunt întreprinderi cu un număr de maxim 250 de angajaţi, cu o cifră de afaceri anuală de cel mult 50 de milioane euro şi/sau cu un bilanţ anual total de maxim 43 de milioane euro. Recomandarea privind definirea IMM-urilor (2003/361/CE) din 6.5.2003.

[3] Comunicarea Comisiei „O politică modernă pentru IMM-uri în vederea creşterii şi ocupării forţei de muncă” [COM (2005)551]

[4] A se vedea, de exemplu, SME-nvironment 2005 la adresa de internet http://www.netregs.gov.uk.

[5] A se vedea A Comparative Analysis of the Environmental Management, Performance and Innovation of SMEs and Larger Firms based on the OECD database , Julien Labonne, 07/2006

[6] Directiva 96/61/CE a Consiliului din 24.9.1996.

[7] Directiva 2003/87/CE a PE şi a Consiliului din 13.10.2003.

[8] R. Fairman & C. Yapp, Making an impact on SME compliance behaviour: An evaluation of the effect of interventions upon compliance with health and safety legislation in SMEs, Kings College London for the Health and Safety Executive 2005, Research Report 366.

[9] Articolul 3 alineatul (5) din Decizia nr. 1600/2002/CE a PE şi a Consiliului din 22.7.2002.

[10] COM(2005) 24.

[11] În sprijinul acestor acţiuni, Comisia prezintă în anexa la prezenta comunicare o serie de exemple de bune practici pentru susţinerea respectării legislaţiei din UE-15 sau din ţările OCDE. Studiile de caz includ o evaluare a eficacităţii iniţiativelor şi a posibilităţii de transpunere a acestora în contexte diferite şi furnizează o gamă extinsă de exemple concrete pentru autorităţile publice şi organizaţiile care oferă asistenţă întreprinderilor.

[12] A se vedea http://ec.europa.eu/governance/better_regulation

[13] Raportul 2006 al grupului de experţi BEST “Reducing Burdens on Industry: Simplifying the Implementation of Environmental Regulation” . http://ec.europa.eu/enterprise/environment/index_home/best_project/intro.htm

[14] Reţeaua pentru punerea în aplicare şi respectarea legislaţiei de mediu (Network for Implementation and Enforcement of Environmental Law - IMPEL); http://ec.europa.eu/environment/impel

[15] Recomandarea 2001/331/CE a Parlamentului European şi a Consiliului

[16] Un exemplu în acest sens este REACH, noul regulament privind substanţele chimice [Regulamentul (CE) nr. 1907/2006 al PE şi al Consiliului din 18.12.2006], care conţine un set de recomandări practice pentru statele membre referitoare la înfiinţarea unor servicii de asistenţă REACH speciale pentru IMM-uri.

[17] O serie de proiecte-pilot au fost deja realizate cu succes. A se vedea, de exemplu, http://www.life-pioneer.info

[18] A se vedea Planul de acţiune al UE privind tehnologiile ecologice: http://ec.europa.eu/environment/etap

[19] Articolul 6 din Tratatul de instituire a Comunităţii Europene.

[20] Regulamentul (CE) nr. 1083/2006 al Consiliului din 11.7.2006 şi Regulamentul (CE) nr. 1080/2006 al PE şi al Consiliului din 5.7.2006.

[21] Regulamentul (CE) nr. 1081/2006 al PE şi al Consiliului din 5.7.2006

[22] A se vedea http://ec.europa.eu/regional_policy/funds/2007/jjj/jeremie_en.htm

[23] Ajutoarele destinate IMM-urilor pentru servicii de consultanţă în domeniul protecţiei mediului pot fi acordate în temeiul dispoziţiilor Regulamentului (CE) nr. 70/2001 din 12.1.2001 privind aplicarea articolelor 87 şi 88 din Tratatul CE ajutorului de stat pentru întreprinderile mici şi mijlocii. Ajutoarele pentru activităţi de formare în domeniul protecţiei mediului sunt permise în conformitate cu dispoziţiile Regulamentului (CE) nr. 68/2001 al Comisiei din 12.1.2001 de aplicare a articolelor 87 şi 88 din Tratatul CE privind ajutoarele pentru formare. Ajutoarele de până la 200 000 de euro acordate pentru o perioadă de trei ani în conformitate cu Regulamentul (CE) nr. 1998/2006 al Comisiei din 15.12.2006 privind aplicarea articolelor 87 şi 88 din tratat ajutoarelor de minimis nu sunt considerate ajutoare de stat.

[24] Decizia nr. 1639/2006/CE a PE şi a Consiliului din 24.10.2006

[25] A se vedea cererea de propuneri (ENT/CIP/07/0001) „Servicii de sprijinire a întreprinderilor şi inovării”.

[26] De exemplu, 70% dintre IMM-urile din Franţa recunosc că nu sunt la curent sau deţin puţine informaţii despre instrumentele de mediu disponibile (sistemele de management de mediu, certificate în domeniul energetic, facilităţile fiscale etc.) [ADEME 6.2.2007], iar 95% dintre IMM-urile din Regatul Unit declară că ar dori să aibă la dispoziţie mai multe informaţii/orientări pe marginea chestiunilor legate de mediu [SME-nvironment 2005, Environment Agency].

[27] http://ec.europa.eu/enterprise/sme/index_en.htm